Christian Friis Bach (RV), 2023-05-02:
Jeg vil faktisk på opfordring af hr. Simon Kollerup og hr. Carsten Bach bruge det meste af min taletid på at redegøre for, hvem der faktisk er forsvarsordfører for Radikale Venstre.
Det er hr. Martin Lidegaard fra i dag, men jeg vil agere som hr. Martin Lidegaards tro væbner i de kommende forsvarsforhandlinger, og jeg står derfor også på talerstolen på vegne af hr. Martin Lidegaard.
Der er jo, som mange ordførere har anført, sket meget, siden vi drøftede spørgsmålet sidst i Folketingssalen i 2021.
Det er det helt afgørende.
Det er det, vi skal prioritere.
Det er godt at se, at Danmark går foran, og jeg vil gerne rose ministeren og regeringen for at sørge for netop det og også for dagens melding om den tiende militære hjælpepakke.
Så Danmark går foran, Norden går foran, det samler os, og det skal samle os endnu mere.
Der er også sket tre afgørende politiske ting, som andre ordførere har været inde på.
Vi har fået afskaffet forsvarsforbeholdet i Danmark, og vi får forhåbentlig snart Sverige med i NATO og har fået Finland med.
Det skal styrke det nordiske forsvarssamarbejde i NORDEFCO, og det skal styrke broen mellem det nordiske forsvarssamarbejde og NATO og også EU's forsvarssamarbejde.
Redegørelsen viser jo, at der sker ting.
Det går fremad.
NORDEFCOs prioriteter er vigtige.
Det gælder især inden for forsyningssikkerheden, nye teknologier og industrisamarbejdet.
Vi tager godt imod forsvarsministerens udtalelser i weekenden om fokus på Arktis i de kommende forsvarsforhandlinger.
Det bakker vi op om for også at få Arktis klart op i toppen, ikke kun på grund af at det desværre er nødvendigt i sidste ende at kunne vise, at vi kan forsvare det arktiske område, men også bare for at kunne kontrollere og overvåge det og for at kunne løse en meget bred vifte af andre opgaver i det arktiske område inden for beredskab, kritisk infrastruktur og miljøbeskyttelse.
Det nordiske samarbejde betyder også, at Danmark og Norge kan fokusere mere på Arktis og så være en støtte for svenskerne og finnerne i Østersøen.
Vi skal bruge vores ressourcer klogest, og vi skal bruge dem i samarbejde.
I den forbindelse vil jeg også gerne fremhæve hele rigsfællesskabet, vores grønlandske og færøske venner er helt afgørende her og selvfølgelig især i det arktiske.
De perspektiver mangler lidt i redegørelsen, og så mangler jeg også en anden ting i redegørelsen, og det er i virkeligheden det nordiske og de nordiske landes forsvarssamarbejde og sikkerhedssamarbejde, også som en drivkraft i det internationale fredsbevarende arbejde.
Jeg glædede mig, da vi i sin tid med de nordiske lande som fundament fik etableret den multinationale Standby High Readiness Brigade for United Nations Operations, SHIRBRIG – undskyld, at jeg sagde titlen på engelsk, men det hedder det – en udrykningsstyrke, som en række lande stillede til rådighed for FN for at kunne løse internationale opgaver for FN med hovedkontor på Garderkasernen i Høvelte.
Det så jeg som et perspektivrigt skridt.
Det eksisterer desværre ikke mere, men jeg vil opfordre til, at man igen også i det nordiske finder sammen om at styrke indsatsen i forhold til FN's fredsbevarende arbejde.
Her kan de nordiske lande gøre en særlig indsats.
Vi er en international magtfaktor i det internationale samarbejde i FN, og det skal vi udnytte, også når det gælder forsvar og sikkerhed.
Vi bakker op om et styrket industrisamarbejde, samarbejde om forsyningssikkerhed og fælles indkøb.
Det giver mening i europæisk og ikke mindst i nordisk perspektiv.
Så ønsker vi, at vi bruger flere penge på forskning og cybersikkerhed og har langt mere fokus på samfundssikkerhed og beredskab, og igen kan det nordiske forsvarssamarbejde også bidrage.
Det handler også om uafhængighed af lande som Saudi-Arabien og De Forenede Arabiske Emirater, som jo fører krig i Yemen.
Desværre glimrer energipolitikken som sikkerhedspolitik også ved sit fravær i redegørelsen.
Men uafhængigheden af russisk gas er alfa og omega for Ukraine, og det bliver det også for os i Norden og i Europa, og det skal vi samarbejde om.
Med det vil jeg sige, at vi glæder os til at drøfte de her elementer videre i forhandlingerne om et nyt forsvarsforlig.
Tak for ordet.